Clicks sluit honderde winkels; Makro sluit alle winkels(Foto: clicksgroup.co.za) Clicks het al sy winkels in KwaZulu-Natal en 130 winkels in Gauteng gesluit weens die onluste in die twee provinsies. Volgens Clicks is al 110 winkels in KwaZulu-Natal gesluit en is ’n totaal van 279 winkels toe nadat skade aan 52 winkels landwyd aangerig is. Dit het ook tot gevolg dat 106 inentingspersele gesluit is. Clicks, wat 760 winkels het en waarvan meer as 600 ook apteke in die winkels het, het die afgelope paar dae se vandalisme en plundery ten sterkste veroordeel. ’n Kosteraming word nog gedoen rakende die plundering van winkels en die skade wat aangerig is. “Die onderbreking van dienste beteken dat die betrokke Clicks-winkels tydelik nie inentings kan toedien nie of medisyne aan klante kan voorsien nie, en dat die mediese afhaalpunte in die openbare sektor tydelik nie beskikbaar is nie,” het die kleinhandelaar in ’n verklaring gesê. “Noodplanne word opgestel om alternatiewe reëlings vir die lewering van chroniese medikasie en die herskedulering van inentings, waar moontlik, te bied.” Makro het intussen aangekondig dat hy al sy winkels van 13:00 Dinsdag af gesluit het weens die onluste. Aanlyn bestellings kan moontlik ook vertraag word weens paaie wat versper of gesluit is. “Ons monitor die situasie en sal inligting verskaf rakende verdere verwikkelinge.”